Elämän liekki -tunnustus kuudelle – kaksi henkilöä pelastettiin vedestä

Etelä-Karjalan pelastuslaitos luovutti perjantaina 17.7.2026 Elämän liekki -tunnustukset kuudelle henkilölle, jotka yhteistoiminnallaan pelastivat kaksi henkilöä vedestä Imatran Vuoksella.

Pelastusteko tapahtui 1.7.2026 Varpalahden alueella, kun kaksi veteen joutunutta henkilöä oli vakavassa vaaratilanteessa. Varpasaaressa sijaitsevan vesiurheilukeskus Wake Park Imatran työntekijät havaitsivat rannalla olevien avunhuudot ja ryhtyivät välittömiin pelastustoimiin. Toinen osittain vielä veden pinnalla ollut pelastettu henkilö saatiin rantaan ensin. Toinen hyvin lähellä hukkumista ollut henkilö löytyi etsintöjen jälkeen veden pohjalta 2–3 metrin syvyydestä. Rannassa elottoman oloinen henkilö saatiin elvytettyä hätäkeskuksen päivystäjän puhelimessa antamien ohjeiden mukaisesti ennen pelastusviranomaisten saapumista.

Elämän liekki -tunnustuksella palkittiin henkilöt vedestä pelastaneet Jenna Kaljunen ja Jere Lindberg sekä elvytykseen osallistuneet Vanessa Kekäläinen, Kaisa Kostamo, Tarja Purolahti-Volotinen ja Vertti Wikström.

Etelä-Karjalan pelastuslaitoksen mukaan tunnustus myönnetään esimerkillisestä toiminnasta, jossa korostuivat nopea tilannearvio, oma-aloitteisuus sekä halu auttaa hädässä olevia.

– Tunnustuksen saajien toiminta on erinomainen esimerkki siitä, kuinka ratkaisevaa sivullisten nopea reagointi voi olla hätätilanteessa. Heidän toimintansa oli olennaista molempien pelastettujen henkilöiden mahdollisuuksille selviytyä, sanoo Etelä-Karjalan pelastuslaitoksen pelastuspäällikkö Juuso Punnonen.

Tunnustukset luovutettiin perjantaina 17.7.2026 Imatran kaupungintalolla järjestetyssä kahvitilaisuudessa, jossa myös Imatran kaupunki muisti tunnustuksen saajia.

Elämän liekki -palkinnot.

Kuvassa vasemmalta Kaisa Kostamo, Jere Lindberg, Vertti Wikström, Jenna Kaljunen. Tarja Purolahti-Volotinen ja Vanessa Kekäläinen.

Palkitsemistilaisuudessa mukana olleet asettautuivat kuvaan Imatran kaupungintalon portaille. Ylärivissä Etelä-Karjalan pelastuslaitoksen turvallisuusviestintäpäällikkö Vesa Kultanen, Jere Lindberg, Etelä-Karjalan pelastuslaitoksen pelastuspäällikkö Juuso Punnonen ja Kaisa Kostamo. Keskirivissä Vertti Wikström ja Jenna Kaljunen. Alimmalla portaalla seisovat Vanessa Kekäläinen, Tarja Purolahti-Volotinen ja Imatran kaupungin palvelujohtaja Arja Kujala.

Elämän liekki -tunnustus

Elämän liekki -tunnustus myönnetään poikkeuksellisen rohkeista teoista hätätilanteissa, joissa henkilön toiminta on ollut ratkaisevaa ihmishengen pelastamiseksi tai vakavan onnettomuuden estämiseksi. Tunnustuksen tavoitteena on myös kannustaa muita kansalaisia toimimaan hätätilanteissa ja osoittaa arvostusta inhimillisyyttä ja välittämistä kohtaan.

Lisätietoja medialle:

Juuso Punnonen, pelastuspäällikkö, Etelä-Karjalan pelastuslaitos, puh. 040 564 2446, juuso.punnonen@ekhva.fi (tavoitettavissa 17.7.2026 ja sen jälkeen 24.8.2026–)

Vesa Kultanen, turvallisuusviestintäpäällikkö, Etelä-Karjalan pelastuslaitos, puh. 040 570 2712, vesa.kultanen@ekhva.fi (tavoitettavissa 17.7.2026 ja sen jälkeen 24.8.2026–)